圯上行
作者：家鉉翁
朝代：宋

paragraphs: 三代以還惟有漢，六經之外更無書。
漢家自繼商周統，經術當傳孔孟餘。
天生偉人元氣會，莘畝說岩乃其徒。
掃除申商斥儀衍，混合宇宙需吾儒。
便應平躋古王佐，小却亦稱大丈夫。
云何赤帝應運起，乃以黄石爲先驅。
太公六韜豈不善，顛秦蹶項或所需。
繄欲上嘉羲黄媲隆古，詩書禮樂不可一日無。
惜哉子房遯世早，不及遺經細探討。
使公得與齊魯兩生遊，吾知漢道同商周。